Gedenkdiens vir metropolisieman wat aan diens sterf | Maroela Media
'n Gedenkdiens word Donderdag in Johannesburg gehou vir die 47-jarige beampte van die Johannesburgse metropolisie (JMPD) wat Dinsdag in die vroeë oggendure geskiet is toe hy die slagoffer van 'n kaping probeer help het.
Herman Mashaba, Johannesburg se burgemeester, en afgevaardigdes, sowel as David Tembe, hoof van die JMPD, sal die gedenkdiens van die beampte, D.A. Ratshikhopha, bywoon.
Maroela Media het vroeër berig Ratshikhopha is Dinsdag omstreeks 04:45 in Old Trueweg in Booysens geskiet.
"Die beampte was alleen in daardie stadium en het tussenbeide probeer tree toe 'n minibustaxi gekaap is. Die verdagtes het sowat vyf keer op die beampte geskiet en een koeël het hom teen die kant van sy kop getref," het hoofsupt. Wayne Minnaar, woordvoerder van die JMPD, toe gesê.
Die beampte is na die Milpark-hospitaal gehaas vir mediese behandeling waar hy Woensdag om 03:00 aan sy beserings beswyk het.
'n Kranslegging word Donderdag om 11:00 by die toneel gehou waar Ratshikhopha geskiet is, waarna 'n formele gedenkdiens om 14:00 by die JMPD-akademie in Stafford gehou gaan word.
Niemand is nog in verband met die voorval in hegtenis geneem nie. Tembe het die skietery streng veroordeel en gesê alle pogings word aangewend om die verdagtes aan te keer.
Intussen het Mashaba 'n beloning van R100 000 uitgeloof vir enige inligting wat tot die suksesvolle inhegtenisneming en vervolging van die verdagtes wat in die skietery betrokke was, kan lei.
Enigiemand wat die metropolisie met die ondersoek kan bystaan, kan Tembe by 074 534 9883 bel.
Elke boer wat vermoor word , sterf ook aan diens. Hulle werk elke dag, elke week , elke maand. Hulle is permanent aan diens. Aan diens vir ons land om voedselsekerheid te lewer